Jens Ove Kjeldsen (KRF), 2000-10-26:
Jeg tror lige i starten, jeg kunne tænke mig at give en lille kommentar til hr. Frank Aaen.
Vi vil i hvert fald ikke være med til, at man skal bespise børn og unge i skoler og institutioner og dermed tage ansvaret fra forældrene.
Vi har et samfund, hvor vi mere og mere tager ansvaret fra folk.
Og jeg tror, at det at have ansvar er med til at give livskvalitet og livsindhold. Og vi kan også se på: Hvilke sygdomme har vi flest af?
Det er måske de psykiske lidelser.
Så det er måske en anden vej, vi skal gå dér.
Men efterhånden som de gode intentioner skal omdannes til handling, så skorter det på konkrete tiltag.
Hvis ikke der er en generel opbakning til folkesundhedsprogrammet, risikerer vi, at sygdomme som hjerte-kar-sygdomme og knogleskørhed vil ramme endnu flere danskere i årene fremover.
Vi opnår udelukkende en positiv virkning, hvis vi arbejder på en hurtig og effektiv og konkret realisering af folkesundhedsprogrammet og den forebyggende indsats, det indbefatter.
Det er vigtigt at styrke samarbejdet mellem stat, amt og kommune
for derigennem at opbygge en stærk indsats.
Her kan jeg også tilslutte mig den radikale ordførers synspunkt vedrørende også at afsætte midler i forhold til amterne for dermed at markere en indsats.
Overordnet bør den viden, der eksisterer i sundhedsvæsenet, være en kollektiv viden, som bliver kanaliseret ud til støtte for kommuner og amter.
Det skal bl.a. sikres gennem den tosidige nationale strategi, som forslaget også indeholder, og der vil jeg især lægge vægt på den primære del af den tosidighed.
Hvis vi tager de økonomiske briller på, vil forebyggelse på lang sigt være en besparelse på sundhedsområdet sammenlignet med en kortsigtet handlingsorienteret indsats.
Hvis vi ser på statistikkerne, kan vi jo se, at medicinforbruget inden for de sidste 5 år er steget med 20 pct., og udgifterne på medicinområdet er steget med 35 pct. Udgifterne til medicin er oppe på 9 mia. kr. Og det er jo - kan man sige - lappeløsning i den sidste ende. Vi kunne sætte mere ind på forebyggelse.
Vi kan sige, at ud over det med medicinen så har vi også ekstra udgifter på sygehuse, vi har fravær fra arbejdspladser, vi har tabt livskvalitet.
Så der er god grund til at øge indsatsen her.
Ser vi på det konkrete forslag, som vi er fem partier, der står bag, så vil jeg godt fremhæve, hvad det er, Kristeligt Folkeparti lægger særlig vægt på i forslaget.
Vi lægger meget vægt på den direkte forebyggende indsats, før sygdommen forekommer, og der kan vi jo pege på et eksempel som rådgivningscentret i Viborg, som er en god ting, som burde findes i alle amter.
Vi kan også pege på, at vi undgår tobaksrygning, hvor mennesker færdes, og der kan vi jo så sige, at dér er vi ikke helt enige med dem, der har fremsat forslag her.
Men jeg mener, at det er en naturlig del af det.
Og vi kan støtte, at der sættes ind på at påvirke livsstil, som også Socialdemokratiet var inde på, for også at sikre et godt arbejdsmiljø.
Med de positive tilkendegivelser, der i virkeligheden har været her i dag, vil dette forslag kunne samle
bred opbakning her i Folketinget.
Når vi grundlæggende er enige, bør vi finde sammen om fælles løsninger for at tage konkrete initiativer i forbindelse med forebyggelse.